Puk-student sterf skielikHoofhek van die Noordwes-Universiteit se Potchefstroom-kampus Foto: TimesLive Prof. Fika Janse van Rensburg, rektor, het in ŉ verklaring gesê die student, wat in ŉ vrouekoshuis woon, het Saterdagmiddag siek geraak. “Ons kampus-gesondheidsorgsentrum, onder leiding van die kampusdokter, was onmiddellik betrokke. Sy is in die hospitaal opgeneem, maar is vroeg Sondagoggend oorlede. Volgens die dokter kan die simptome op meningitis dui; dit is egter nog nie bevestig nie. Die uitslae van die toetse sal so gou moontlik beskikbaar wees.” Volgens Janse van Rensburg is daar as voorsorgmaatreël voorkomende medikasie aan al die inwoners van die betrokke koshuis uitgedeel. “Hulle word ook met berading deur opgeleide sielkundiges bygestaan.” Janse van Rensburg het gesê die universiteit het die nodige maatreëls ingestel indien dit wel bevestig word dat die student aan breinvliesontsteking dood is. “Ons kry swaar saam met die ouers, familie en vriende van die student wat oorlede is. Ons verwerk eintlik nog steeds die tragiese afsterwe van Marguerite Brink, Elinda Booysen en Rachelle Stoffberg verlede week in ’n motorongeluk. Ons dink ook aan Jeanette Theron, wat die ongeluk oorleef het en aan’t herstel is, en haar familie.”